Allameng qerngughusata Jesus‑em liilightuqii apostle‑et,
“Wataghllak aghulaqegpenasi Jerusalem‑emeng kenlanga allgeghtelleghpesinun Agleghnalghiik Taghneghak.
Atama akequsaqegkaqaak tuunelleqnilukek elpesinun katam tawaten apellemtun.
John paaptaayeghikaaguq meghqun,
iwernga Atama paaptaayeyaghtungestaghiisi Agleghnalghiigneng Taghneghagneng.”
Taakusta igaqegkanka igangllaqaqsuwhaamkun.
Sivungiighhaani Jesus‑em mayulleghqaan qilagmun,
apostle‑et qerngughusameng aaptekaat Jesus,
“Ataneq,
Israel‑em atanghutillgha pisneqiggnaqsiguu?”
Jesus‑em pikii,
“Atanginaghhaghma liisimakii qayughllak ellngan aghtughyaghqaanghilleghmikun uspeqegkaqii.
Elpesi liisimaksaghqaqenghitasi sangwaat qakun pilleghqii.
Iwernga aghtughyaghqaanghillengellequsi Agleghnalghiik Taghneghak iitqayek ilugpesinun.
Taagken ungipaqelleqaghpesinga Jerusalem‑emi,
Judea‑mi,
Samaria‑mi,
uyavaghpanillu nunani.”
Akuzineghmeng taaqngan Kiyaghneghem mayughtestekaa qilagmun.
Esghapagusimaluku qilawaaghem talughtekaa esghaamallghitneng.
Apostle‑et quulmun esghapagtuusimaluki,
maalghuk yugek qatelghiimeng aatkaqelghiik aliighaghtekak saaghwitgun.
Pikiik,
“Yugitni Galilee‑m,
sangafsi quulmun esghapagtuutaqetsi?
Taagna Jesus Kiyaghneghem mayughtestekanga ukigyaghqaaguq esghapalleghpesistungwaaq mayullghatun qilagmun.”